Title: ประกาศกระทรวงการคลัง เรื่อง การยกเว้นอากรศุลกากรสำหรับของที่มีถิ่นกำเนิดจากสาธารณรัฐประชาชนจีน

ประกาศกระทรวงการคลัง

ประกาศกระทรวงการคลัง
เรื่อง
การยกเว้นอากรศุลกากรสำหรับของที่มีถิ่นกำเนิดจากสาธารณรัฐประชาชนจีน[๑]

เพื่อปฏิบัติตามข้อผูกพันตามความตกลงระหว่างรัฐบาลแห่งราชอาณาจักรไทยและรัฐบาลแห่งสาธารณรัฐประชาชนจีน
ในการเร่งลดอากรภายใต้การดำเนินการล่วงหน้าตามกรอบความตกลงว่าด้วยความร่วมมือทางด้านเศรษฐกิจระหว่างสมาคมประชาชาติแห่งเอเชียตะวันออกเฉียงใต้
และสาธารณรัฐประชาชนจีน (Agreement between the Government of the Kingdom of Thailand and the Government of the Peoples Republic of China on Accelerated Tariff Elimination under the Early Harvest Programme of the Framework Agreement on Comprehensive Economic Cooperation between ASEAN and China) ในการให้สิทธิพิเศษทางอากรศุลกากรแก่สาธารณรัฐประชาชนจีน
และข้อผูกพันตามพิธีสารว่าด้วยการนำพิกัดศุลกากรฮาร์โมไนซ์อาเซียนมาใช้
อาศัยอำนาจตามความในมาตรา ๑๔ แห่งพระราชกำหนดพิกัดอัตราศุลกากร พ.ศ. ๒๕๓๐
ซึ่งแก้ไขเพิ่มเติมโดยพระราชบัญญัติแก้ไขเพิ่มเติมพระราชกำหนดพิกัดอัตราศุลกากร
พ.ศ. ๒๕๓๐ (ฉบับที่ ๘) พ.ศ. ๒๕๕๗
รัฐมนตรีว่าการกระทรวงการคลังโดยความเห็นชอบของคณะรัฐมนตรีออกประกาศไว้
ดังต่อไปนี้

ข้อ
๑  ให้ยกเลิกประกาศกระทรวงการคลัง
เรื่อง การยกเว้นอากรศุลกากรสำหรับของที่มีถิ่นกำเนิดจากสาธารณรัฐประชาชนจีน
ลงวันที่ ๓๐ ธันวาคม พ.ศ. ๒๕๕๙

ข้อ
๒  ให้ยกเว้นอากรสำหรับของในตอนที่ ๐๗
และตอนที่ ๐๘ ในภาค ๒ แห่งพิกัดอัตราศุลกากรท้ายพระราชกำหนดพิกัดอัตราศุลกากร พ.ศ.
๒๕๓๐ ซึ่งแก้ไขเพิ่มเติมโดยพระราชกำหนดพิกัดอัตราศุลกากร (ฉบับที่ ๖) พ.ศ. ๒๕๕๙
ที่มีถิ่นกำเนิดจากสาธารณรัฐประชาชนจีน

ข้อ
๓  การยกเว้นอากรตามข้อ ๒
ให้เป็นไปตามหลักเกณฑ์และเงื่อนไข ดังต่อไปนี้
(๑)
ให้ผู้นำของเข้าแสดงหนังสือรับรองถิ่นกำเนิดสินค้า (Form E) ที่ออกตามความตกลงว่าด้วยการค้าสินค้าภายใต้กรอบความตกลงว่าด้วยความร่วมมือทางเศรษฐกิจระหว่างสมาคมประชาชาติแห่งเอเชียตะวันออกเฉียงใต้และสาธารณรัฐประชาชนจีน
(๒)
ให้ผู้นำของเข้าแสดงเอกสารรับรองจากผู้ส่งออกว่าของดังกล่าวมีถิ่นกำเนิดในสาธารณรัฐประชาชนจีน
กรณีของที่มีราคา เอฟ โอ บี ไม่เกินสองร้อยดอลลาร์สหรัฐ
(๓)
ในกรณีที่ผู้นำของเข้าไม่สามารถแสดงหนังสือรับรองถิ่นกำเนิดสินค้า (Form E) ก่อนนำของออกจากอารักขาของศุลกากร
แต่ประสงค์จะใช้สิทธิพิเศษทางภาษีศุลกากรในการขอยกเว้นอากรให้แจ้งความประสงค์
และชำระค่าอากรในอัตราปกติไปก่อน

ข้อ
๔  ผู้นำของเข้าต้องปฏิบัติตามพิธีการที่อธิบดีประกาศกำหนด

ข้อ
๕  ประกาศนี้ให้ใช้บังคับตั้งแต่วันที่ ๑๓
พฤศจิกายน พ.ศ. ๒๕๖๐ เป็นต้นไป

ประกาศ ณ วันที่ ๑๐
พฤศจิกายน พ.ศ. ๒๕๖๐
อภิศักดิ์  ตันติวรวงศ์
รัฐมนตรีว่าการกระทรวงการคลัง

ภวรรณตรี/จัดทำ
๑๕ พฤศจิกายน
๒๕๖๐

พัชรภรณ์/ตรวจ
๑๕ พฤศจิกายน
๒๕๖๐

[๑] ราชกิจจานุเบกษา
เล่ม ๑๓๔/ตอนพิเศษ ๒๗๔ ง/หน้า ๖ (เล่มที่ ๒)/๑๐ พฤศจิกายน
๒๕๖๐